Bao (au Bao la Kiswahili au Bao la Zanzibar) ni mchezo wa aina ya mankala unaochezwa na wachezaji wawili. Mchezo wa Bao umesambaa sana katika nchi za Afrika Mashariki, hasa Tanzania Bara (Tanganyika), Zanzibar na Kenya. Bao ni mchezo mgumu kuliko michezo yote ya aina ya mankala. Nchini Tanzania, hasa Zanzibar, wachezaji wanashindana mara kwa mara na washindi wanaitwa mabingwa. Nje ya Afrika watalaamu wa michezo na wanasaikolojia wanavutiwa sana na mchezo huu. Aina nyingine za Bao ni Sono ya Wagogo, Engesho ya Wamasai, n.k. Mchezo wa Bao huchezwa na mchezaji wawili; mmoja kila upande. Mchezaji mmoja anaitwa Kaskazini (K) na mwingine Kusini (S). Bao linachezwa kwa kutumia kipande cha mbao kiliochimbwa mashimo 32 yaliyopangwa kwa mistari minne. Mashimo mawili ya upande wa juu yanamilikiwa na mchezaji anayeitwa Kaskazini, mashimo mawili ya chini yanamilikiwa na mchezaji anayeitwa Kusini. Mistari miwili ya mashimo ya katikati inaitwa mistari ya mbele (au ya ndani) mistari miwili ya mashimo ya nje inaitwa mistari ya nyuma (au ya nje). Shimo la tano kutoka upande wa kushoto kwenda kulia kwa mchezaji la kila mstari wa ndani linaitwa nyumba na, kwenye bao kadhaa, lina umbo tofauti.